題汪聖錫墳庵真如軒在玉山常山之間
作者：楊萬里
朝代：宋

paragraphs: 東吳南垂楚北際，中央不合大如礪。
百灘千嶂自一川，清空不是人間世。
玉山先生携老禪，把茅結庵開小軒。
身前身後來醉眠，一醉不醒三千年。
先生杖屨半宇宙，每到此軒去還又。
爲憐雪立孤竹君，月骨風筋如許瘦。
向來種笋今排天，先生手痕故依然。
騎龍帝旁爲飛仙，玉棺寂寞空寒煙。